Matovič, Igor, predseda vlády SR (2020-07-24):
Dovolím si dať rúško dole, keď som videl tuto, že spravodajca nemá, že asi to tu máte dohodnuté, že keď sme v dostatočnej vzdialenosti, tak môžem aj bez rúška. Myslím si, že je to lepšie z tohto miesta a v takejto chvíli k tomu, aby ste možno mali neskreslené emócie. Pod to rúško sa dá skryť a môžte sa nejako tváriť a myslím si, že vždy, keď vidíme niekomu do tváre, tak ten pocit máme taký autentickejší, ako keď sme skrytí niekde v rúškach. Dovoľte mi teda, som aj trošku stratil niť, sa vyjadriť k vystúpeniu pána, pána Blanára ako predkladateľa tohto návrhu. Ja som si aj k tomu robil také poznámočky. Priznám sa, že nie som nejako pripravený alebo že nemám nejaké svoje vystúpenie. Takže bude to tak trošku zvyčajne z mojej strany, by som povedal, taký freestyle alebo vystúpenie bez, bez nejakej prípravy, ale myslím si, že nebude vadiť. Takže poďme, tak do radu som si poznačil nejakých pár, pár bodov pri tom vašom vystúpení, pán Blanár. Na začiatok by som chcel povedať, ani ho tu nevidím, pána Fica, pána Pellegriniho som tuším pred chvíľkou videl, mrzí ma, že obidvaja, ani jeden z týchto pánov nemali odvahu prísť a vystúpiť tu a predložiť toto zdôvodnenie. Asi si uvedomovali, že je príliš slabo napísané. A dovolím si povedať po 10 rokoch skúseností v parlamente, že to je najslabšie zdôvodnenie odvolávania ktoréhokoľvek člena vláda alebo predsedu parlamentu. Čiže dosť slušná hanba, páni. Ste teraz dve akože konkurenčné strany. Mali ste sa predbehnúť v tom, aby to naozaj bol výkvet vašej dlhoročnej práce a taká dosť slušná znôška nezmyslov, a myslím si, že aj preto sa či teda pán poslanec, alebo pán Pellegrini pod to nejako odmietli podpísať a nevystúpili a nechali tu takú tretiu ligu vystupovať za seba. Nič sa nedá robiť. Dobre. Pán Blanár v podstate v svojom vystúpení povedal, že podľa ovocia strom poznáte. Ja neviem, čím som si to zaslúžil, či ste to vyťahovali niekde z klobúka, ale, áno, ale presne podľa ovocia strom spoznáte. A v takýchto situáciách, kedy Národná rada vyslovuje nedôveru nejakému členovi vlády alebo predsedovi vlády a tým faktom de facto celej vláde, tak by si, myslím, ten predkladateľ mal sakramentsky dať záležať, že keď sem pošle niekoho robiť sudcu, hlavného rečníka, hlavného, alebo nieže sudcu, prokurátora, tak mal by byť absolútne čistý. Pána Blanára poznáme, áno, presne podľa ovocia ho veľmi dobre poznáme, lebo je rozhodnutie úradu verejného... pre verejné obstarávanie, že pán Blanár ako žilinský župan kúpil jedno cétečko za cenu dvoch cétečiek. Inak povedané, okradol chorých ľudí v Žilinskom kraji o jedno CT zariadenie. To znamená ľudí, ktorí majú zvyčajne podozrenie na rakovinu, okradol o prístroj, ktorý mohol zistiť ich rakovinu včas, aby mohli byť včas operovaní, aby mohla mať, aby mohli mať včas nasadenú liečbu. A myslím si, že teda dosť slušná hanba takéhoto človeka sem postaviť, aby to obhajoval. Na druhej, inej strane, koho iného by vlastne títo ľudia mohli zo svojich radov vytiahnuť? Po tých dvanásť rokov vlády mafie, ktorá, ktoré tieto dve, teraz už akože dve strany či SMER, alebo HLAS SMER-u, kde dvanásť rokov nám tu poctivo vládli, a to poctivá vláda bola, že rozkradli 30 mld. eur z verejných zdrojov a presmerovali na svoje správne účty. Tridsať miliárd eur, aby som to teda povedal na iné čísla, tak 30 mld. eur znamená 30-tisíc miliónov eur. Myslím si, že bežný smrteľník na Slovensku si nevie predstaviť ani ten milión eur. Oni rozkradli za dvanásť rokov 30-tisíc miliónov eur. Títo ľudia nemajú koho vybrať zo svojich radov, že by bol v niečom čistý. Aj tí, čo tu iba poctivo tlačítka stláčali, rovnako zlo páchali. Čiže vybrať niekoho, kto priamo sa obohacoval, ako tam Žiga, ktorý sa usmieva, ktorý nafutroval svoju rodinnú firmu na 10-násobný obrat. Obchodoval so stromami, ktoré zotínali zdravé stromy v našich lesoch. Človek zodpovedný za to, že to máme holiny na celom Slovensku. Miesto krásnych lesov vyrúbané kopce, lebo on potreboval nafutrovať svojej žene firmu. Z 5-miliónového obratu na 45 mil. Tak takto by ste mohli ísť a rad radom takého nájsť. Druhý človek, ktorý podpisuje tento návrh, nejaký pán Raši, zlodejisko, ktorý vytuneloval zdravotníctvo. Päťtisíc ľudí ročne nám zbytočne zomiera v porovnaní s priemerom 15 najrozvinutejších krajín, alebo teda v pôvodnej, pôvodných členov Európskej únie, päťtisíc, päťtisíc ľudí ročne. Na odvrátiteľné úmrtia. Lebo pre neho bolo dôležité len biznis so svojimi kamarátmi, známymi, aj nebohým pánom Paškom robiť. Tomu robil podržtašku, potom sa išiel tváriť za ministra zdravotníctva, človek zodpovedný za zhumpľované zdravotníctvo. A ten sa nehanbí podpísať tento návrh. Nehanbíte sa, páni? Vy idete moralizovať po tých dvanásť rokov rozkrádačky, humpľovania nášho spoločného? Urobili ste si klondike zo Slovenska. Z peňazí, ktoré platili vaši voliči, ste si urobili pre seba raj. A vy máte akože morálne právo dnes niekoho obžalovať, dnes niekoho súdiť? Myslel som si, že máte Boha pri sebe, že budete mlčať štyri roky a že budete čakať, kedy vám zaklope NAKA a pekne pôjdete tam, kde je nejaký Kvietik a podobní. Tak ako čaká nejaký Danko, kedy sa toho dožije. Ale vy ešte na drzovku sa tu idete tváriť za morálne autority. Vy, ktorí ste zodpovední za absolútny rozvrat Slovenskej republiky, krajinu, ktorú ste mali budovať, ktorá mala prekvitať. Dnes sme tu mali mať už sľúbené Švajčiarsko. Vy tu idete súdiť. Vy ste teda ako tie morálne autority. Tak? Vy, ktorí ste nám zanechali štát v stave najväčšej krízy, kedy koronakríza na Slovensko udrela, my prídeme do skladu v Štátnych hmotných rezervách, a tam nič. Hlavne, že váš človek, osobný to priateľ Roberta Fica a Petra Pellegriniho, mal nafutrované zlaté tehly v trezore. A vy si myslíte, že vy ste práve tie morálne autority, ktoré budete mne alebo našej vláde niečo vyčítať? (Potlesk.) Keď sme prebrali vládu 21. marca, na druhý deň som bol v tých Štátnych hmotných rezervách, prázdne sklady. Ani jedno rúško. Žiadne ochranné pomôcky pre našich lekárov, zdravotné sestry a zamestnancov alebo pacientov, alebo klientov domovov sociálnych služieb. Žiadne ochranné prostriedky pre úradníkov alebo ľudí, ktorí prichádzali do kontaktu s ďalšími zákazníkmi, klientmi na úradoch, absolútne nič, lebo vy ste mali úplne iné starosti. Vy ste tri dni pred voľbami schvaľovali tuto v tomto pléne v skrátenom legislatívnom konaní zákon o trinástych dôchodkoch, o ktorých poslanec Fico po voľbách priznal, že ak by ste to neurobili, mali by ste 12 alebo 13 %. Jednoducho ste ešte znova oklamali tých ľudí na poslednú chvíľu, ako ste ich klamali desať rokov. V 2010 roku ste oblepili celé Slovensko bilbordami, že trináste dôchodky im sľubujete. Ľudia vám uverili, volili na, volili vás, na základe toho ste aj potom nasledujúce roky vládli. Desať rokov ste tým ľuďom sľubovali trináste dôchodky, ani raz ste to nesplnili. Až keď ste si pozreli prieskumy, že máte 12 %, rýchlo, v panike, stres, za dva dni zbúchaný zákon, jako trináste dôchodky tým ľuďom idete znova dať. Jako idete znova podviesť. Lebo ja som presvedčený, že ak by ste dnes vládli vy, znova by ste tým ľuďom tie trináste dôchodky nedali. Ale my sme im ich dali. (Reakcie z pléna.) Viete, vy ste desať rokov sľubovali a my sme tým vašim voličom tie trináste dôchodky dali. My sme tým ľuďom... (Reakcie z pléna. Prerušenie vystúpenia predsedajúcim.)